**GROOMING: RAGADOZÓK A KIBERTÉRBEN**

**A grooming angol kifejezést arra a jelenségre használják, amikor egy felnőtt az interneten keresztül ismerkedik meg egy gyermekkel szexuális kapcsolat céljából. Az elkövetők legtöbbször barátságot vagy szerelmet színlelve cserkészik be a gyerekeket, hogy érzelmileg kötődve hozzájuk bármire ki tudják használni őket.**



Az online groomingban a leginkább érintett célcsoport a 13-17 évesek csoportja (az esetek 99%-a tartozik ide). A kapcsolatfelvétel és a kommunikáció történhet közösségi oldalon, e-mailben, üzenetküldő alkalmazásban, chat oldalon vagy online játékokban.

**A grooming jellemzői**

* A kapcsolat kialakítása során az elkövető a valós személyét, életkorát, nemét sokszor eltitkolja, másnak adja ki magát, mint aki valójában.
* Az elkövetők leggyakrabban a közösségi oldalakat és a nyilvános chat szobákat használják.
* A megosztott személyes információk, különösen a kihívó képek figyelemfelkeltőek az elkövetők számra, és növelik a célponttá válás kockázatát.
* A bizalom elnyerése érdekében hamis, a célszemély számára vonzó információkat közöl magáról (nem, életkor, fénykép, érdeklődési kör), kedvesen viselkedik vele, esetleg kisebb ajándékokat küld.
* Az elkövető szándéka sokszor csak akkor lesz nyilvánvaló, amikor a célszemély valamilyen szexuális ajánlatot kap tőle, vagy az áldozat személyesen is találkozik az elkövetővel, aki erőszakoskodni próbál vele.
* Előfordulhat az a helyzet is, hogy a gyermek egy idő után a beszélgetésben kellemetlenül érzi magát, mert az elkövető egyre többször próbálja szexuális tartalmú beszélgetésbe is bevonni, egyre rámenősebben és tolakodóbban. Lehetséges az is, hogy az elkövető intim képeket küld magáról, illetve a másikat is erre kéri.

**Az elkövetők jellemzői**

* Az elkövető általában egy olyan felnőtt, aki nála jóval fiatalabbakkal szeretne szexuális kapcsolatot létesíteni.
* Célja, hogy rábírja a neten megismert gyerekeket arra, hogy személyesen is találkozzanak, és akkor – akár – erőszakkal is szexuális kapcsolatot létesítsen.
* További cél lehet, hogy pornográf tartalmú képeket vagy felvételt akar készíteni vagy kérni a gyerektől saját célra vagy azért, hogy azt másokkal megossza.
* Az is gyakori, hogy az elkövető a szexuális vágyait a gyerekekkel történő szexuális tartalmú beszélgetésekben, fantáziálásokban éli ki, ezért tart kapcsolatot fiatalokkal.
* Az elkövető a kapott képekkel vagy a beszélgetési előzményekkel zsarolhatja is az áldozatát, hogy az újabb képet, videót küldjön magáról, vagy egyezzen bele a személyes találkozóba és a szexuális kapcsolatba.
* Előfordult az is, hogy külföldi munka ígéretével külföldre utaztatta áldozatait, ahol prostitúcióra kényszerítette őket.

**A megelőzés lehetőségei**

* Legyen nyitott a gyermeke irányában!
* Tudatosítsa benne, hogy megbízhat Önben és számíthat a segítségére!
* Beszélgessen vele az online tér veszélyeiről és az ottani biztonsági szabályokról, különösen a személyes adatok megosztásának veszélyeiről!
* Tudatosítsa benne:
  + Az interneten bárki mondhatja magát bárkinek.
  + Akit személyesen nem ismerünk, az idegen, még ha az interneten rendszeresen is beszélgetünk vele.
  + Ne tegyen közzé és ne osszon meg mással kihívó képet, idegennel pedig semmilyen személyes információt (adatot, képet stb.)!
* Ha találkozni akar valakivel, akit online ismert meg, mindig szóljon előtte Önnek, és csak az Ön engedélyével és jelenlétében találkozzanak!
* A fentiek alól nincsenek kivételek!

**Mit tegyen grooming esetén?**

* A gyermek szóljon a szülőjének, ha
  + egy beszélgetés során veszélyben, fenyegetve vagy kellemetlenül érzi magát,
  + szexuális tartalmú beszélgetést kezdeményeznek vele,
  + fényképeket kérnek tőle vagy személyes találkozóra hívják!
* Tiltsák le a felhasználót! Mentsék le az üzeneteket, beszélgetéseket képernyőmentéssel!
* Jelentsék a honlap üzemeltetőjének!
* Ha az elkövető továbbra is zaklatja vagy fenyegeti gyermekét üzenetekkel, forduljanak a rendőrséghez!

forrás: [www.police.hu](http://www.police.hu)

**Zala Megyei Rendőr-főkapitányság**

**Bűnmegelőzési Alosztálya**